**СТАНОВИЩЕ**

*На* ***доц. Михаил Михайлов, дн***

*За участието на* ***Иванка Николова Кърпарова****,* ***доктор*** *в конкурс за заемане на академичната длъжност „доцент“ в област на висшето образование 1. Педагогически науки, професионално направление 1.3. Педагогика на обучението по … (Физическо възпитание и спорт – Лека атлетика и кондиционна подготовка) за нуждите на ДС, Софийски университет „Св. Климент Охридски“*

В конкурса за заемане на академичната длъжност „доцент“, обявен в Държавен вестник, бр. 100 от 16 декември 2022 г., стр. 86 участва един кандидат – гл.ас. Иванка Николова Кърпарова, доктор. Основното, което характеризира професионалната дейност на кандидатката са нейните многогодишен опит като преподавател и непрекъснат интерес към научно-изследователската и приложна дейност. Иванка Кърпарова завършва висшето си образование в Национална спортна академия „Васил Левски“ и придобива квалификациите треньор по лека атлетика и учител по физическо възпитание. Затова е логичен фактът, че нейната монография и статии засягат физическите качества и спортната техника като фактори на постижението в беговите дисциплини в леката атлетика и принципните положения, които трябва да се спазват, за да се избягват травми и да се създадат условия за спортно дълголетие. Имайки предвид, че бягането е най-масово практикуваната двигателна активност, приложната стойност на трудовете на Иванка Кърпарова и техният принос към благополучието на обществото може да се определят като значими.

*Учебна дейност*

От приложената документация за участие в настоящия конкурс се вижда, че Иванка Кърпарова има важна роля в дейността на департамента по спорт на Софийски университет „Св. Климент Охридски“. Там тя започва работа преди 27 години. От 1996 г. до 2006 г. е хоноруван преподавател, като същевременно работи и като треньор по лека атлетика в ученическите школи „Левски“ и „София“. От 2006 г. до момента е главен асистент, а от 2013 г. е ръководител на катедра „Индивидуални спортове и рекреация“. Педагогическата дейност на Ваня Кърпарова не се ограничава до спортните занимания, заложени в програмата на студентите. Тя проявява активност и като подготвя студенти за спортни състезания и участва в организацията на спортни събития.

*Научноизследователска дейност*

Професионалният опит и трудолюбието на Иванка Кърпарова несъмнено й помагат да постигне добри резултати и в научно-изследователската дейност. Първите й научни изследвания са проведени с един от най-големите специалисти на България по спортна наука и тренировка за издръжливост. Те са публикувани още в началото на преподавателската й кариера. От тогава до момента тя регулярно провежда изследвания, чиито резултати са поместени в научни списания или сборници от научни конференции на български или английски език.

Иванка Кърпарова притежава докторска степен и е публикувала монографичен труд и общо 26 научни статии. За участие в конкурса е предоставила монографичния труд и 19 научни статии, от които едната е индексирана в световноизвестни бази данни с научна информация. Седем от статиите са публикувани в научни списания, а дванадесет са в сборници от научни конференции. Основните приноси на тези публикации са в следните области: 1) приложение на лекоатлетическите дисциплини в средното и висшето образование, 2) биомеханична характеристика на елементите на техниката на бягане, 3) методика на тренировката за издръжливост, 4) избор на подходящи маратонки на базата на анализ на начина на взаимодействието на стъпалото с опората.

Трябва да се отбележи, че тези приноси намират по-директно приложение чрез интересния и полезен монографичен труд (озаглавен: Биомеханични основи на техниката на бягането и методически насоки в обучението). Той може да послужи не само на академични лица и специалисти, но и на любителите на бягането. Чрез него те могат да получат подробна представа за правилната техника на бягане и ясни разяснения относно причините някои начини на бягане да са правилни, а други да влияят негативно на спортното постижение или да увеличават риска от травми. Освен това читателите на монографията получават интересна информация и ценни указания относно спортното усъвършенстване в бягането. За написването на монографията са използвани редица специализирани литературни източници. Макар и не много на брой, се срещат твърдения, за които авторката е пропуснала да предостави цитати.

Представените публикации, техните цитирания и дисертационният труд на кандидатката й осигуряват необходимия брой точки за придобиването на академичната длъжност „доцент“ в професионално направление 1.3. Педагогика на обучението по …

Иванка Кърпарова има потенциал да достигне и по-високо ниво на академично развитие в по-далечно бъдеще. За целта ще е нужно да продължи своите изследвания, които да провежда и описва по още по-добре структуриран начин от методологична гледна точка. Това би дало възможност за събирането на нови сведения, както и полезните трудове на кандидатката да бъдат публикувани в списания от по-висок ранг, което пък ще е предпоставка установените факти да достигнат до повече специалисти и да намерят по-широко приложение.

*Заключение:* на базата на изложените по-горе постижения на Иванка Кърпарова, доктор, предлагам на научното жури да й присъди академичната длъжност „доцент“ в област на висшето образование 1. Педагогически науки, професионално направление 1.3. Педагогика на обучението по … (Физическо възпитание и спорт – Лека атлетика и кондиционна подготовка) за нуждите на ДС, Софийски университет „Св. Климент Охридски“.

29.03.2023 г. Изготвил становището:

София /доц. Михаил Михайлов, дн/